หุ้นเอเชียเขียวยกแผง-ดาวโจนส์ปิดนิวไฮ รับตัวเลขว่างงานลด!
ตลาดหุ้นเอเชียเขียวยกแผง! ขานรับ "ดาวโจนส์" ปิดพุ่งกว่า 300 จุด ทำนิวไฮ หลังประกาศตัวเลขว่างงานลดต่ำสุดหลังโควิดระบาด-จับตาจ้างงานนอกภาคเกษตรสหรัฐ
ตลาดหุ้นเอเชียเขียวยกแผง! ขานรับ "ดาวโจนส์" ปิดพุ่งกว่า 300 จุด ทำนิวไฮ หลังประกาศตัวเลขว่างงานลดต่ำสุดหลังโควิดระบาด-จับตาจ้างงานนอกภาคเกษตรสหรัฐ
7 พ.ค. 2564

ผู้สื่อข่าวรายงานว่า ตลาดหุ้นเอเชียวันที่ 7 พ.ค.2564 ล่าสุด ณเวลา 8.59 ตามเวลาประเทศไทยส่วนใหญ่อยู่ในแดนบวก ขณะที่นักลงทุนจับตาตัวเลขจ้างงานนอกภาคเกษตรเดือนเม.ย.ของสหรัฐซึ่งมีกำหนดเปิดเผยในวันนี้
อย่างไรก็ดี ภาวะการซื้อขายในบางส่วนของภูมิภาคได้แรงหนุนจากดัชนีดาวโจนส์ตลาดหุ้นนิวยอร์กที่ปิดพุ่งขึ้นทำนิวไฮเมื่อคืนนี้ หลังสหรัฐเปิดเผยตัวเลขผู้ขอสวัสดิการว่างงานลดลงแตะระดับต่ำสุดนับตั้งแต่เกิดการแพร่ระบาดของไวรัสโควิด-19 ในสหรัฐ
ดัชนี SSE Composite ตลาดหุ้นจีนอยู่ที่ 3,449.43 จุด เพิ่มขึ้น 8.15 จุด หรือ 0.24%, ดัชนี NIKKEI 225 ตลาดหุ้นญี่ปุ่นล่าสุด 29,417.41 จุด เพิ่มขึ้น 86.04 จุด หรือ 0.24% และดัชนี HSI ตลาดหุ้นฮ่องกงที่ 28,816.54 จุด เพิ่มขึ้น 179.08 จุด หรือ 0.63%
ทั้งนี้กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 92,000 ราย สู่ระดับ 498,000 รายในสัปดาห์ที่สิ้นสุดวันที่ 1 พ.ค. ซึ่งเป็นระดับต่ำที่สุดนับตั้งแต่เกิดการแพร่ระบาดของไวรัสโควิด-19 ในสหรัฐเมื่อเดือนมี.ค.2563 นอกจากนี้ ตัวเลขดังกล่าวยังต่ำกว่าที่นักวิเคราะห์คาดการณ์ไว้ที่ระดับ 540,000 ราย
ด้าน เกร็ก ดาโค นักวิเคราะห์จากบริษัทอ็อกซ์ฟอร์ด อิโคโนมิกส์กล่าวว่า จำนวนผู้ขอรับสวัสดิการว่างงานลดลง 33% นับตั้งแต่ต้นเดือนเม.ย. ซึ่งเป็นสัญญาณบ่งชี้ว่าการฟื้นตัวของตลาดแรงงานสหรัฐกำลังดำเนินไปด้วยดี และเราตัวเลขจ้างงานนอกภาคเกษตรประจำเดือนเม.ย.ของสหรัฐจะปรับตัวเพิ่มขึ้นด้วย
โดยนักลงทุนยังจับตาตัวเลขจ้างงานนอกภาคเกษตรประจำเดือนเม.ย.ของสหรัฐซึ่งกระทรวงแรงงานสหรัฐจะเปิดเผยในวันนี้ ด้านนักวิเคราะห์คาดการณ์ว่า ตัวเลขจ้างงานจะพุ่งขึ้นแตะระดับ 1,000,000 ตำแหน่งในเดือนเม.ย. และคาดว่าอัตราว่างงานจะลดลงสู่ระดับ 5.8%
ทั้งนี้ ตัวเลขจ้างงานนอกภาคเกษตรของสหรัฐเป็นหนึ่งในการรายงานข้อมูลทางเศรษฐกิจที่สำคัญและส่งผลต่อตลาดเงินทั่วโลก และยังบ่งชึ้ถึงทิศทางการกำหนดนโยบายทางเศรษฐกิจของธนาคารกลางสหรัฐ (เฟด) ในอนาคต
 
 